  Майя Бывальцева Россилэн нуналэз азьын, 10-тӥ но 11-тӥ инвожое, Ижкарысь пусйымон юртъёс куншетлэн буёлъёсыныз пишто. Со сярысь улосвыл тӧролэн но кивалтэтлэн пресс-службазы ивортэ. Тӧдьы, лыз, горд буёлъёслэсь тылъёс Удмуртиысь кивалтэтлэсь, Кузебай Герд нимо йӧскалык музейлэсь, Удмурт Кун университетлэн Мувӧйя но чагыр эстӥськонъя институтэзлэсь юртъёссэс, озьы ик «Пыраклы Россиен» монументэз шобыртӥзы. Россилэн куншетэз Ижкарысь юртъёс вылын 4 фото Ужъюртъёс 12-тӥ инвожое ӝытазе но яркыт тылъёсын пиштозы Радъясьёс верамъя, тыл тӥрлыкез ӧнерчиос быдэс уй-нунал ӵоже пуктыны выризы. Суред яркыт мед луоз шуыса, юртлэн вылэз тӧдьы луыны кулэ, угось куншетэз сяна, кивалтэтлэн юртэз вылын «Спасибо медикам героям» ужрад улсын Ижысь пиналъёсын эмчиослы кузьмам суредъёсты но возьмато. Музейлэсь но университетлэсь юртъёссэс «буян» капчиенгес сётӥськиз, отын нимысьтыз светофильтръёсын дась прожекторъёсты уже кутӥзы. УдГУ-лэн юртэз вылэ тӥрлыкез пуктонэ альпинистъёс но юрттӥзы. Радъясьёс тодэ вайытом, эпидемиологи югдурен валче Удмуртиын трос калыкен ужрадъёс ортчытъяны ӧвӧл лэземын. Россилэн нуналэзлы но Ижкарлэн 260 ар тырмонэзлы сӥзем ужрадъёс сярысь  сайтысь тодыны луэ. Тодэ вайытом, Карлэн нуналэзлы Ижысь Палэзьпу скверын писпу вайёслэсь лэсьтэм койыкез пуктӥзы.  Тегъёс: Мерлык Ижкар Удмуртия праздникъёс Карлэннуналэз Россилэннуналэз  